Nov 22,2015
ఇకపై చిన్న పట్టణాలకు కూడా విమాన ప్రయాణాలు
   న్యూఢిల్లీ : సేలం, కోట, జైసల్మీర్‌ వంటి చిన్న పట్టణాల్లోని విమానాశ్రయాలను కలుపుతూ విమానాలు నడపాలని ప్రభుత్వం యోచిస్తోంది. ఈ క్రమంలో విమానాశ్రయాలు కల దాదాపు మూడు డజన్ల ప్రాంతాలను గుర్తిస్తూ వాటిని ఏవియేషన్‌ మ్యాప్‌ (విమానాశ్రయాల మ్యాప్‌)లో చేర్చాలని భావిస్తోంది. అయితే ఆ పట్టణాల పేర్లు పూర్తిగా ఖరారు కాలేదు. అయితే సేలం కోట, జైసల్మీర్‌, పూర్ణియా, భాగల్పూర్‌ వంటి పేర్లు వినిపిస్తున్నాయి. ఎక్కడ తాము విమానాలు నడపాలనుకుంటున్నారో ఆయా సెక్టార్లను ఎంచుకునే బాధ్యతను ఆపరేటర్లేకి ప్రభుత్వం వదిలివేయనుంది. సులభమైన విధానాలు, నియమ నిబంధనలను ప్రవేశపెట్టాలని ఆలోచిస్తోంది. తద్వారా వైమానిక సంస్థలపై భారం తగ్గించాలని చూస్తోంది. అదే సమయంలో ఈ కనెక్టివిటీ లాభాలను కేవలం సంపన్న ప్రాంతాలకే పరిమితం చేయకుండా దేశవ్యాప్తంగా సమతుల్యత పాటించాలని చూస్తున్నట్లు పౌర విమానయాన కార్యదర్శి ఆర్‌.ఎన్‌.చౌబే తెలిపారు.
మీ స్నేహితులకు రికమెండ్ చెయ్యండి